kardosdrur/scandi-wiki huggingface dataset:
Københavns Post-Orkester

Københavns Post-Orkester (KPO) er et uniformeret amatørharmoniorkester på ca. 40 medlemmer. Orkestret er medlem af Dansk Post Orkester Forbund (DPOF), som foruden KPO tæller 7 medlemsorkestre.

Historie 
Den 2. august 1922 samledes en lille kreds af musikinteresserede postfolk i kælderen under Købmagergades postkontor. Man ville danne Københavns Postbudes Musikkorps, det der i dag kendes som Københavns Post-Orkester. Dette førte til, at man den 1. oktober 1922 stiftede KPM. Den første orkesterprøve blev afholdt den 2. oktober 1922.

Det lykkedes at stable en besætning på otte mand på benene, og denne beskedne begyndelse er blevet til det store orkester, der eksisterer den dag i dag.

Pengene var små dengang (et lån på 500 kr. klarede etableringen), men så var priserne til gengæld ikke store. Man hvervede således den tids kendteste musiklærer, den iltre italiener hr. Galdi, for en pris af 35 kr. pr. måned.

Heldigvis havde et par af gutterne selv musikinstrumenter, men der måtte bud til musikhandler Gottfried, hvor man kunne få en brugt kornet for 20 kr. Efterhånden som der kom "skik" på orkestret, fulgte de faglige organisationer orkestret med stor interesse, og en skønne dag turde man "gøre" en koncert på Gimle medborgerhus i København, og snart efter var de røde jakker med i gadebilledet, til børnehjælpsdage og når andre kaldte. 

Utallige arrangementer har Københavns Post-Orkester gået i spidsen for, og i mange år kunne juleskibet fra Amerika ikke lægge til kaj, uden at "posthornene" tog imod på landgangsbroen.

Postetaten opdagede også orkesteret, og efterhånden var Københavns Post-Orkester en del af arrangementet, når et nyt posthus skulle indvies, eller der var posthusjubilæum m.m.

Københavns Post-Orkester har været på koncertrejser i udlandet, sidst i Brilon, hvor ca. 9.000 musikere deltog, men også andre steder i Tyskland, Italien, Norge, Sverige, Spanien, Grækenland, Finland, Rusland og Holland har orkestret givet koncerter.

Orkestrets formænd fra 1922 frem til nu 
Der har op til nu været 15 formænd i Københavns Post-Orkester:
 1922 – 1924 J.C. Pedersen
 1924 – 1928 Julius Larsen 
 1928 – 1929 Sifred Pedersen
 1929 – 1941 O.F.V. Frederiksen
 1941 – 1948 Poul H. Pedersen
 1948 – 1961 E.T.Havsted, R.
 1961 – 1965 V.E.Brandenborg
 1965 – 1979 J.A.Villadsen
 1979 – 1985 Anton E. Jepsen
 1985 – 1990 Christian Thode
 1990 – 1995 H.F. Sørensen
 1995 – 2000 Michael Thaarup
 2000 – 2001 Martin Hersom Bien
 2001 – 2003 Peder Thode
 2003 – 2019 Martin Ørgård Hansen
 2019 - idag Anders Faber Kappendrup

Eksterne henvisninger 
 Officiel hjemmeside

Musikgrupper fra Danmark
Posten i Danmark
Harmoniorkestre
Musikgrupper fra 1922
Ildved

Ildved ligger i Sydjylland og er en lille landsby i den nord-østlige del af Vejle Kommune. Landsbyen tilhører Region Syddanmark og der er knap 15 kilometer til regionshovedbyen Vejle. I Ildved ligger Ildved Kirke.

Lokaliteter i Vejle Kommune
Harry Nyquist

Harry Nyquist (født 7. februar 1889 i Nilsby, Sverige, død 4. april 1976), var en forsker ved Bell Telephone Laboratories. 
I lighed med Claude Shannon havde han stor betydning for udviklingen af teorien om sampling og digital kommunikation i perioden 1920-1950.
Han var uddannet elektroingeniør fra North Dakota's Universitet i Grand Forks og fik en ph.d.-grad fra Yale Universitetet i 1917.

Nyquist-raten, Nyquist-frekvensen, Nyquist-plottet og Nyquist-filtret er opkaldt efter ham.

Henvisning 
 IEEE, Harry Nyquist, 1889 – 1976, IEEE History Center.
 James McClellan, Ronald W. Schafer and Mark A. Yoder, Signal Processing First, Pearson, 2003.

Ingeniører fra USA
Ingeniører fra Sverige
Lydteknologi
Københavns Bachkor

Københavns Bachkor er et københavnsk blandet kor som blev stiftet i 1972 med det erklærede formål at gøre det københavnske koncertpublikum bekendt med Johann Sebastian Bachs vokalmusik – i særdeleshed hans kantater for soli, kor og orkester.

Korets nuværende dirigent er Jan Scheerer.

Repertoire 
Københavns Bachkor har opført omkring 30 af Bachs kantater samt de større værker Juleoratoriet, Johannespassionen, Matthæuspassionen og Messe i h-mol. Ud over Bach synger koret værker af mange andre klassiske komponister fra renæssance til nutid, herunder Mozarts Requiem, Brahms' Ein Deutsches Requiem, Bruckners messe i f-mol, Verdis Requiem, Faurés Requiem, Puccinis Messa di Gloria, Martins In Terra Pax, Brittens Cantata Misericordium og Ramirez' Misa Criolla, samt en lang række mindre værker for blandet kor.

Eksterne henvisninger 
Københavns Bachkors hjemmeside

Kor fra Danmark
Musikgrupper fra 1972
Bachkor
Nyquist-frekvens

Indenfor signalbehandling er Nyquist-frekvensen (eller foldningsfrekvens) oftest defineret som halvdelen af samplingsfrekvensen:
 fnyquist = fs/2.

Det er et begreb, der bruges i forbindelse med sampling af et analogt signal, og er en karakteristik af en analog-til-digital-konverter.
Indeholder det analoge signal frekvenser højere end Nyquist-frekvensen, vil der ske aliasering, når signalet samples.

Frekvensbåndet fra -fs/2 til +fs/2, dvs. fra -fnyquist til +fnyquist, kaldes undertiden Nyquist-båndet.

Nyquist-raten er et relateret begreb, men besynderligt nok er denne normalt defineret forskelligt fra Nyquist-frekvensen: Som to gange den maximale frekvens i et signal.
Nogle vælger at definere Nyquist-frekvensen som den højest frekvens i et signal.

Nyquist-frekvensen er opkaldt efter Harry Nyquist.

Henvisning 

Digital signalbehandling
Lydteknologi
Antonio Martino

Antonio Martino (født 22. december 1942 i Messina, død 5. marts 2022) var en italiensk poitiker, der har været udenrigsminister i 1994 og forsvarsminister fra 2001 til 2006. Han er en af grundlæggerne af partiet Forza Italia og havde partikort nummer 2.

Martino blev født i Messina og var søn af den tidligere udenrigsminister Gaetano Martino, der var et fremstående medlem af det italienske liberale parti PLI. Han blev valgt til det italienske parlament i 1994 og genvalgt i 1996 og 2001.

I 1992 blev Martino professor i økonomi på LUISS Universitetets institut for statskundskab. Han er forfatter til 11 bøger og over 150 afhandlinger og artikler om økonomisk teori og policy. Han har været en flittig bidragsyder til italienske og internationale blade og aviser og italiensk TV og radio.

I 1988-1990 var Martino formand for Mont Pelerin Society, et internationalt netværk af klassiske liberale, grundlagt i 1947 af nobelpris-vinderen Friedrich A. Hayek.

Referencer

Eksterne henvisninger 

Politikere fra Italien
Samplingsfrekvens

Samplingsfrekvens (også samplingfrekvens eller samplefrekvens) er den frekvens hvormed man sampler et analogt signal, og den er således en karakteristik af en analog-til-digital-konverter og et digital signal.

Den halve samplingsfrekvens kaldes normalt Nyquist-frekvensen:
fs = 2 fnyquist

Samplingsfrekvensen for en almindelig musikcd er 44,1 kHz.
Professionelt musikudstyr bruger ofte en samplingsfrekvens på 48 kHz eller 96 kHz.

Digital signalbehandling
Det Nordatlantiske Råd

Det Nordatlantiske Råd (engelsk: North Atlantic Council (NAC)) er det øverste politiske beslutningsorgan i NATO-alliancen. Rådet er etableret på baggrund af artikel 9 i den Nordatlantiske Traktat. NAC kan holde møder mellem de permanente nationale repræsentanter, eller på ministerniveau, med deltagelse af fx udenrigsministre, forsvarsministre eller regeringsledere. NAC har samme beslutningsmagt lige meget hvilket niveau møderne foregår på. NAC mødes to gange ugentligt, tirsdage til en uformel frokostdiskussion, og onsdage til et formelt beslutningsdygtigt møde.

NATO
Romregatta

Romregatta (tysk Rumregatta) er en kapsejlads for gaffelriggede sejlskibe i Flensborg. Regattaen arrangeres hvert år i weekenden efter Kristi Himmelfart på Flensborg Fjord. Den regnes med mere end 100 skibe for Nordens største kapsejlads med traditionelle gaffelriggere. Fidusen ved regattaen er, at det er ikke førstepladsen, men andenpladsen, der kåres som vinderen af løbet. Andenpladsen belønnes med et 3 liter flaske original flensborgsk rom fra romhuset Johannsen, mens førstepladsen medfører hån og et grimt trofæ. Det handler altså ikke om at vinde, men om at være med.

Som optakt sejler allerede på himmelfartsdag en del af skibene fra museumshavnen i Kappel til Sønderborg (den såkaldte Sildregatta). Dagen efter samles skibene i Sønderborg for at sejle ind til Flensborg i samlet trop (den såkaldte Flensborg Fjord-regatta). Samme dag samles de mindre skibe (sejljoller) til Lillefisker-regatten. Selve romregattaen finder sted på lørdag. Kapsejladsens startlinje er ved Sosti (ty. Wassersleben), hvorfra skibene sejler ud til tønde 12 ud for Holnæs og Rinkenæs og tilbage igen.

Regattaens navn minder om Flensborgs historie som handelsby i 1700- og 1800-tallet, hvor byens skibe sejlede til de danske kolonier i Vestindien, hvor de hentede rørsukker, tobak og rom. Regattaen handler altså både om at sejle, men også om at minde om byens tradition for at fremstille rom.

I byen selv er der weekenden efter Kristi Himmelfart marked med fest og gøgl (Gaffelmarked). Bådebyggere, skibstømrere, bødker, sejlmagere og andre demonstrerer her deres håndværk. Der er også Open Ship på udvalgte skibe. Romregattaen har været afholdt hvert år siden 1980. I 2020 og 2021 måtte regattaen dog aflyses på grund af corona. Kapsejladsen arrangeres af Museumshavns forening i Flensborg. I 2022 var der omkring 10.000 besøgende

Eksterne henvisninger 

 Romregattaen  og

Noter 

Kultur i Flensborg
Sport i Flensborg
Kapsejlads
Rørhøg

Rørhøgen (Circus aeruginosus) er en rovfugl med et vingefang på 135 cm. Den er udbredt i det meste af Europa samt en del af Nordafrika og Asien. I Danmark er den en sjælden ynglefugl, især i den østlige og sydlige del, med kun omkring 650 ynglende par.

Adfærd 
Om foråret udfører hannen "luftakrobatik" over sit territorium, hvor den f.eks. kan stige brat til vejrs for derefter at foretage et kortvarigt styrtdyk. De mest "akrobatiske" hanner kan tiltrække flere hunner og kan således have flere mager, hvilket er usædvanligt blandt rovfugle. Rørhøgen bygger sin rede på jorden i rørsumpe, i moser, og langs søbredder.

Føden er meget varieret, men består for det meste af mindre vandfugle (f.eks. kyllinger af blishøns), mosegrise og mus. Rørhøgen jager ved at flyve lavt over rørskove, marker eller enge. Den kan også kortvarigt stå stile i luften på flaksende vinger.

Træk 
Rørhøgen er en trækfugl med vinterkvarter i det vestlige Afrika. Den ankommer til Danmark i april og forlader landet i august-september, ungfuglene dog allerede fra juli. Et større antal rørhøge fra Sverige og Finland passerer Danmark under både forårs- og efterårstrækkene.

Billeder

Noter

Kilder 
 R. Hørring (1875 – 1943). Danmarks Fauna. Fugle III. Maagefugle, Alkefugle og Rovfugle. Gads Forlag/Dansk naturhistorisk Forening 1934. (Copyright udløbet)
 
 BirdLife International 2013. Circus aeruginosus. IUCN Red List of Threatened Species. Version 2013.2.

Europas fugle
Fugle fra Centralasien
Kærhøge
Slispærringen

Slispærringen (på tysk Schlei-Sperrwerk) var en cirka 900 meter lang trækonstruktion i Slien. Den blev oprettet øst for halvøen Rejsholm ved overgangen fra den cirka 280 meter brede Stegsvig Snævring (Stexwiger Enge), som er et af de smalleste steder i Slien, og Sliens Store Bredning (Große Breite). Ved konstruktionens østlige ende lå i vikingetiden den lille ø Kohøj (på tysk Kockbarg el. Kohöe). Mod nord ved Fysing Ås munding i Slien lå i vikingetiden byen Slistorp.

Bygningskomplekset bestod af mange kasseformede, kvadratiske bjælke-bygningsværker med en sidelængde på 4,8 meter. Kasserne kunne sejles ud til deres fastlagte position. Ved at lægge flere bjælker ovenpå, sank kassen længere og længere ned mod grunden. Havde den nået grunden, kunne kassen fyldes med sand og sten. Sådan opstod trækonstruktionen. En af plankerne kunne i 1992 dendrokronologisk dateres til året 736.   

Konstruktionen blev af Dr. W. Kramer fra arkæologisk delstatsmyndighed i Slesvig bestemt til at være en del af forsvarsværket Dannevirke i det sydlige Jylland.. Formålet med søspærringen var ifølge Kramer at afspærre vadestedet ved Stegsvig og at kontrollere farvandet ud for Fysing (Slistorp) og Hedeby (i Sliens Store og Lille Bredning). 

Ifølge en anden opfattelse var trækonstruktionen dog mere en havnemole, som kunne bruges af ledingflåden som samlested . Herfra er der ca. 2 timers march til Hærvejen, hvor slaget ved Lyrskov Hede fandt sted. Trækonstruktionen blev anbragt syd for det nu frilagte Slistorp ved Fysing Å, Sliens største vandløb. Situation svarer til beskrivelsen af Godfreds havn Slistorp i de Frankiske Rigsannaler 808 e.Kr. Ledingsflådens skibe kunne her efterlades og bevogtes af en lille del af mandskabet. Ved begyndelsen af havnemolen kunne en angriber afvises i nogen tid, indtil vagtmandskaberne havde flyttet skibene ud i Store Bredning. 200 - 300 skibe af typen Helge Ask, trukket op på strandene rundt omkring, ville af vagtmandskabet ikke kunne flyttes ud på vandet og dermed være et let bytte for en angriber. Det tager ikke mere end 2-3 minutter at beskadige et træskib så alvorligt med en økse, at det ikke mere er sejlklar. Sliestorps havn kunne rumme ca. 9000 søkrigere. 

Da Rejsholms sydspids over til Stegsvig var et vadested, kunne flådens krigere marchere ud på nordsiden mod hærvejen, og ved behov vende hjem på sydsiden. Slien er i sig selv en farlig fælde for en flåde. Mange smalle steder kan bruges som spærring, så flåden er indespærret. Derfor har vikingerne benyttet og udbygget et gammelt dragssted fra anglerne, hen over morænevolden fra Slien til floden Trene. Dragstedet i øst går fra fra Store Bredning over til Vindeby Nor ved Egernførde og kaldes Østervold. For ledingsflåden fandtes dermed tre udgange fra Slien. En lignende situation med tre udgange findes med Sløjkanalen ved Aggersborg i Limfjorden.

Referencer

Eksterne henvisninger

highend-archaeology.eu: Das Seesperrwerk des Danewerks 
  Projektkontor Verdensarv Hedeby og Dannevirke: En søspærring i Slien 

Slien
Fæstningsanlæg fra vikingetid
Fæstningsanlæg i Tyskland
Slesvig-Holstens historie
Sønderjyllands historie (på tværs af landegrænser)
Højhuset

Højhuset er en avatarchat i Netstationens univers, hvor børn og unge fra hele landet chatter i de mange 3d chatrum. Du kan får en figur at chatte med, en personlig profil med dagbog, afstemning, billeder, post og meget mere. For hver time du chatter på Højhuset, optjener en virtuel valuta kaldt monetter. Du kan købe tøj og hår til din figur, købe en virtuel lejlighed, du selv kan indrette med møbler, ting og farver som du også kan købe for dine optjente monetter.

Soup som lavede Højhuset-chatten i sin tid, skrev følgende om chatten:
Højhuset ("high-rise") is by the far the most advanced chat system in Denmark, and one of the most consistently successful avatar-based chat communities in the world. Originally developed in 1997, Højhuset has been extended and optimized for an average of 80.000 chatters visit Højhuset every day. Developed for and in cooperation with Netstationen, a youth-oriented community site in Denmark.

Referencer 

Chattjenester
Angus Taylor

Angus Taylor er en canadisk forfatter og filosof med speciale i dyreret. Han underviser i filosofi ved University of Victoria i Britisk Columbia, og har skrevet Animals and Ethics (2003).

Værker 
Taylor, A. Animals and Ethics. Broadview Press, 2003. 

Dyrs rettigheder
Filosoffer fra Canada
Tjek fødselsår
Softgun

En softgun er et våben (markør), der skyder med 6 mm plastikkugler, og er tro kopier af rigtige våben. De findes både som pistoler og geværer. De er beregnet til at spille hardball med. Softguns fremstilles ofte som replika af rigtige skydevåben, eksempelvis M16, M4, AK-47 etc. 

Der er flere forskellige former for soft-guns, og der er forskellig drivmidler til dem:

 Manuel
 Gas
 Elektrisk
 C02

Manuel 
Med manuelle markører skal man selv lade en kugle hver gang man vil skyde, ved at tage ladegreb på markøren. Manuelle markører er ofte fjederdrevne, og kan både være pistoler, rifler og shotguns.
Der findes også manuelle soft-guns der bruger gas som drivmiddel, oftest i form af snigskytte-rifler eller shotguns.

Gas 
Gasdrevne markører er mest pistoler, maskinpistoler og granatkastere.
Som navnet siger er drivmidlet på disse markører af gas, som fyldes i en lille tank der sidder i markøren, der findes der også gasvåben der har en ekstern tank som man kan have i et bælte, men disse er ikke almindelige. Oftest er disse tanke i magasinet.

Elektrisk 
Elektriske markører har en lille motor som er tilkoblet et batteri, motoren driver en fjeder, der producerer lufttryk ved hjælp af et stempel, og skyder de små kugler af sted. Elektriske markører er primært rifler og automatvåben.
Mange dele i elektriske våben kan skiftes ud, så effekten kan forøges. Dette kaldes at tune markøren.

Forhold til den danske våbenlov 
Softgun ligner rigtige våben og er i Danmark er underlagt våbenloven, der forbyder salg af softguns til personer under 18 år. Det er dog lovligt at spille med i en klub som 16-årig med forældres samtykke. Det er ulovligt at gå med en softgun i offentligheden.

Eksterne henvisninger 
 Norge vs Danmark – tilbagevendene arrangement hvor 150 danskere og nordmænd dystre
 Skandinaviens største Hardballturnering 
 Introduktion til softguns 

Håndvåben
Skydesport
Little White House

Little White House (Lille Hvide Hus) var Franklin Delano Roosevelts refugium ved Warm Springs i Georgia i USA. Oprindelig tog Roosevelt til Warm Springs for at behandle sin poliosygdom. Han blev så glad for området, at mens han var guvernør i New York, fik opført huset i Warm Springs tæt ved Pine Mountain. Huset stod færdigt i 1932.

Præsident Roosevelt døde i sit Little White House den 12. april 1945. I 1948 åbnede huset for offentligheden. En af de store attraktioner på museet er kunstmaleren Elizabeth Shoumatoffs portræt af Roosevelt, som hun var i færd med at male da han døde. Maleriet er nu kendt som Unfinished portrait. Det hænger tæt på et færdigt portræt, som Shoumatoff senere malede baseret på tegninger og sin hukommelse.

Ekstern henvisning 

 Little White House Historic Site 

Bygninger, konstruktioner og anlæg i Georgia
Beboelsesbygninger
Menneskeaberettighedserklæringen

Menneskeabeprojektet (Great Ape Project), grundlagt af den italienske filosof Paola Cavalieri og australske filosof Peter Singer, kæmper for at få FN til at vedtage en menneskeaberettighedserklæring (Declaration on Great Apes). Denne ville så udvide det projektet kalder "lighedsfællesskabet" til også at omfatte chimpanser, gorillaer og orangutanger.

Erklæringen søger især beskyttelsen af tre grundlæggende interesser for menneskeaberne: retten til liv, beskyttelsen af individuel frihed og forbydelsen af tortur.

Retten til liv 
Erklæringen fastslår, at medlemmer af de ligeberettigedes samfund, som omfatter mennesker, ikke må dræbes, når man ser bort fra visse, klart definerede omstændigheder som f.eks. selvforsvar.

Beskyttelse af den enkeltes frihed 
Medlemmer af de ligeberettigedes samfund må ikke berøves deres frihed, og de har krav på øjeblikkelig løsladelse, når der ikke har været tale om en lovbestemt rettergang. Tilbageholdelse af menneskeaber, som ikke er dømt for nogen forbrydelse, eller som ikke er sigtet, kan kun tillades, hvis det kan bevises, at tilbageholdelsen er i deres egen interesse eller er nødvendig af hensyn til offentligheden. I så fald må der være adgang til at appellere til en domstol, enten direkte eller gennem en advokat.

Forbud mod tortur 
Erklæringen forbyder tortur, der defineres som bevidst påførelse af alvorlig smerte, mod nogen menneskeabe, hvad enten det sker i ligegyldighed eller ud fra en forestilling om fordele for andre.

Fodnoter

Kilder 
 Declaration on Great Apes , Great Ape Project
 Samtale med aber  – artikel på anima.dk

Se også 
 Steven Best
 Dyreetik
 Dyreforsøg
 Dyrs rettigheder
 Primater
 Tom Regan
 Richard D. Ryder
 Peter Singer
 Vivisektion

Dyrevelfærd
Robert Bidinotto

Robert James Bidinotto er en forfatter, redaktør og lektor. Han er medlem af The Atlas Society, er chefredaktør for The New Individualist magasinet og fortaler for Ayn Rands filosofi og værker. Han har skrevet meget kritik af kriminalretssystemet, og økologismebevægelsen og -filosofien.

Bidinotto har skrevet for mange forskellige publikationer. Han har også sin egen hjemmeside, ecoNOT, en blog og holde forelæsninger på kollegier og universiteter.

Baggrund 
Fra de sene 1980'ere og frem til 1995, var Bidinotto forfatter tilknyttet Reader's Digest. I løbet af denne periode skrev han mange tekster, som omhandlede manglerne i USA's retssystem for kriminelle. Den mest velkendte af disse var "Getting Away with Murder" (juli 1988), som, under præsidentvalgkampen i 1988, gjorde morderen "Willie" Horton og fængselspermission til nogle af de emner, som hjalp til at vælte Michael Dukakis. Han skrev også om problemer angående miljøet, såsom kampagnen for at forbyde Alar og global opvarmning. Bidinotto udgav efterfølgende en bog, Criminal Justice? The Legal System Vs. Individual Responsibility og skrev Freed to Kill, et kompendie af horrorhistorier om retssystemet.

Bidinotto arbejdede efterfølgende i flere år for The Objectivist Center, og senere for The Capital Research Center hvor han udgav to månedlige blade: Organization Trends og Foundation Watch. Han forlod den sidstnævnte position i juli 2005 og vendte tilbage til The Objectivist Center, nu omdøbt til The Atlas Society, hvor han er chefredaktør for deres månedlige magasin om politik og kultur, The New Individualist. 

Bidinotto skriver en blog hvor han kommenterer på politiske og kulturelle emner, deriblandt hans modstand mod de filosofiske grundlag for økologisme, og rosen af Ayn Rand's litteratur, samt kritik af anarkokapitalismens filosofi. Han har også en webside kaldet ecoNOT som omhandler emner vedrørende miljøet. Politisk støttede han den amerikanske invasion af Irak i 2002, støttede George W. Bush i valget i 2004 og støttede fjernelsen af Terri Schiavo's livgivende apparater.

Bidinotto blev tildelt Free Press Association's Mencken Award for "Best Feature Story," og har vundet andre priser for sin fortalen for ofres rettigheder. Han har medvirket som gæst på mange radio- og tvprogrammer deriblandt CBS radio's "Crosstalk," CNN's "Sonya Live," "Geraldo," "The Rush Limbaugh Show," "The Bob Grant Show," CNBC's "Rivera Live" og Canadian Broadcasting Corporation. 

Han bor i øjeblikket med sin kone ved Chesapeake Bay.

Journalister fra USA
Faglitterære forfattere fra USA
Objektivister
Bloggere fra USA
Animal Legal Defense Fund

Animal Legal Defense Fund (ALDF) er en amerikansk non-profit juridisk organisation som fokuserer på dyreret og på at beskytte og fremme dyrs interesser gennem det juridiske system. ALDF blev grundlagt i 1979 af advokat Joyce Tischler, og har nu over 100.000 medlemmer og støtter, med kontorer i San Francisco, Omaha, Nebraska og Portland, Oregon.

Programmer 

ALDF's retstrætteprogram indgiver sagsanlæg for at stoppe overgreb mod kæledyr, dyr i industrialiserede landbrug og i underholdningsindustrien. Deres kriminalretsprogram arbejder sammen med politiet og anklagerne for at sørge for at dem, der dømmes for overgreb på dyr får maksimal straf. Deres dyrelovsprogram arbejder med grupper af studerende og juraprofessorer for at udvide dyrelovsfeltet i juraskoler.

Stipendier 
ALDF tildeler stipendier for at hjælpe advokater med at fortsætte deres sager, og yder eksperters udtalelser til at lette vedtagelsen af delstatslove som gør det nemmere at sagsøge i sager som involverer et kæledyrs uretmæssige død eller overlast.

Fodnoter

Eksterne henvisninger 
 aldf.org – Officiel webside

Dyrs rettigheder
Organisationer fra USA